b'\n_START_ARTICLE_\nJernbane p\xc3\xa5 Madagaskar\n_START_PARAGRAPH_\nJernbanen p\xc3\xa5 Madagaskar er fordelt p\xc3\xa5 flere forskjellige baner. Konsesjonene for jernbanedrift er delt mellom to selskaper. De tre nordlige linjene med utgangspunkt i Madagaskars st\xc3\xb8rste havneby og endestasjon i hovedstaden Antananarivo blir drevet av Madarail, mens den s\xc3\xb8rlige linjen (R\xc3\xa9seau Su\xc3\xa8de) blir drevet av selskapet Fianarantsoa Cote Est (FCE)._NEWLINE_De fire linjene har en samlet lengde p\xc3\xa5 670 km (status pr 2008). Madagaskar bruker en sporvidde p\xc3\xa5 1\xc2\xa0000 mm.\n_START_SECTION_\nHistorie\n_START_PARAGRAPH_\nAllerede f\xc3\xb8r 1900 ble det bygd en 350 kilometer lang bane mellom innlandshavnebyen Maevatanana ved den seilbare Ikopaelven som forbinder byen med Mahajanga og hovedstaden Antananarivo. Man inns\xc3\xa5 snart at hovedhavnen i Tamatave m\xc3\xa5tte ha en forbindelse til hovedstaden. I 1896 startet arbeidene med en jernbanetras\xc3\xa9 fra Pangalanakanalen til Ampasimanolotra (tidligere navn: Brickaville). Fra 1901 ble utbyggingen videre fra Brickaville p\xc3\xa5begynt. Byggingsmaterialer og jernbanemateriell som skinner ble fraktet til Tamatave med st\xc3\xb8rre lasteskip og skipet videre derfra med mindre lasteprammer._NEWLINE_Innvielsen av banen mellom Brickaville og Antananarivo ble feiret 1. oktober 1909. Deretter startet anleggsarbeidene p\xc3\xa5 linjen mellom Brickaville til Tamatave. Denne g\xc3\xa5r nesten utelukkende i nord\xc3\xb8stlig retning langs kysten. Total lengde p\xc3\xa5 banestrekningen var 369 kilometer._NEWLINE_I \xc3\xa5rene fra 1914 til 1923 ble sidebanen fra Moramanga til Alaotrasee med en lengde p\xc3\xa5 168 kilometer bygd. Denne banen var i f\xc3\xb8rste rekke laget for \xc3\xa5 dekke behovet for transport av sukkerr\xc3\xb8r. I 1924 fulgte en forlengelse av banen fra Antananarivo til Antisirabe, 158 kilometer, og fra 1926 til 1936 ble banenettet utvidet med ytterligere 163 km p\xc3\xa5 strekningen mellom Manakara og Fianarantsoa._NEWLINE_I tillegg er det bygd en del sidebaner; den lengste p\xc3\xa5 19 kilometer betjener Chromaabau i Morarano._NEWLINE_Den planlagte forbindelsen mellom Antsirabe og Fianarantsoa og en mulig forlengelse s\xc3\xb8rover til Tulear og Fort-Daupin blir ikke realisert slik at det forblir to uavhengige jernbanesystemer p\xc3\xa5 \xc3\xb8ya.\n_START_SECTION_\nDagens status\n_START_PARAGRAPH_\nFra Madagaskar ble uavhengig og frem til 2003 ble driften av det statlige jernbaneselskapet fullstendig fors\xc3\xb8mt. Av de, til sist, syv gjenv\xc3\xa6rende lokomotivene, var bare ett i kj\xc3\xb8rbar stand og l\xc3\xb8nnsutbetalingene til de ansatte l\xc3\xa5 syv m\xc3\xa5neder p\xc3\xa5 etterskudd._NEWLINE_I denne situasjonen ble selskapet delt i to og privatisert. Den vesentlig st\xc3\xb8rre, nordlige delen gikk til selskapet Madarail. Konsesjonsperioden ble fastsatt til 25 \xc3\xa5r og omfattet en kreditt p\xc3\xa5 US$6 millioner til anskaffelse av fem fabrikknye lokomotiver. Finansieringen fordeler seg med en halvdel i Verdensbanken og den europeiske investeringsbanken. Utover disse nyanskaffelsene st\xc3\xb8tter Verdensbanken Madarail med totalt US$50 millioner. Disse midlene brukes dels til fornyelse av linjene og til forsterkning av syv broer. I tillegg er det planlagt renovering av jernbanestasjonen i Andasibe. _NEWLINE_Frem til januar 2008 var den sydlige banen gjennom ffem \xc3\xa5r den eneste som var innrettet p\xc3\xa5 persontrafikk. For jernbaneentusiaster er anlegget spesielt interessant med passering av 67 broer og 48 tunneler p\xc3\xa5 163 km. Linjen krysser dessuten rullebanen p\xc3\xa5 flyplassen i Manakara i plan.  Riktignok finnes en liknende l\xc3\xb8sning i Pakistan, men p\xc3\xa5 den jernbanen drives ikke regul\xc3\xa6r rutetrafikk._NEWLINE_P\xc3\xa5 en delstrekning i nord som drives av Madarail er det n\xc3\xa5 ogs\xc3\xa5 persontrafikk. Den 250 km lange strekningen mellom havnebyen Toamasina og stasjonen p\xc3\xa5 sidebanen til Moramanga har tre ukentlige forbindelse i begge retninger. Underveis betjenes 17 stasjoner og ni holdeplasser i 12 forskjellige kommuner. Reisetiden er mellom 13 og 18 timer og tilbudet har 5\xc2\xa0600 passasjerer pr. m\xc3\xa5ned.\n_START_SECTION_\nSporvei\n_START_PARAGRAPH_\nFra desember 2008 er en 5 kilometer lang sportvei satt i drift. Materiellet er stilt til disposisjon av det sveitsiske selskapet Fochbahn. Seks BDe-4/4-motorvogner og noen styrevogner blir tilpasset form\xc3\xa5let ved \xc3\xa5 bygge dem om og installere dieselmotorer. Linjen betjener aksen Alarobia-Soarano stasjon-Tanjombato-Ambatofotsy, dvs. i nord-/s\xc3\xb8rretning tvers gjennom bysentrum. Sporveien bruker skinnegangen som tidligere er benyttet til godstog, og tras\xc3\xa9en er delvis sammenfallende.'